Stručnjaci zgroženi: Tvrtke za 10 kn natukle milijune dugova

DRŽAVA NEMOĆNA Može se samo nagađati radi li se ovdje o poznatim kružnim prevarama s PDV-om ili nečem drugom, kaže porezni stručnjak Vlado Brkanić no siguran je da ovdje ima posla za USKOK

<p>Na listi srama, među tvrtkama s rekordnim poreznim dugom, nalaze se i jednostavna trgovačka društva. Neka od njih duguju na desetke, pa čak i više od stotinu milijuna kuna. Porezni stručnjaci su zgroženi.</p><p><strong>POGLEDAJTE VIDEO: </strong></p><p>Tvrtka Credibile j.d.o.o. iz Splita na ovogodišnjoj listi srama Porezne uprave zauzela je drugo mjesto po visini poreznog duga. Tvrtka registrirana u Splitu 2015. godine prema dostupnim podacima ima jednog člana uprave,<strong> Igora Przemila Czerkawskog</strong>. Prema podacima iz servisa Poslovna Hrvatska, Czerkawski se kao odgovorna osoba nalazi u još četiri tvrtke j.d.o.o.</p><p>Što je svim tvrtkama zajedničko?</p><p>Sve se one nalaze pred brisanjem, a iza njihova direktora ostaju milijunski dugovi državi. Samo tvrtka Credibile, registrirana za širok spektar djelatnosti, dužna je čak 106 milijuna kuna PDV-a! To nije jedino jednostavno trgovačko društvo u vrhu ovogodišnjeg popisa. Suljic Metali j.d.o.o. iz Zagreba, s 46,7 milijuna kuna duga, na 8. je mjestu “liste srama”.</p><p>Tvrtka je osnovana 2015. godine i registrirana za djelatnost sakupljanja neopasnog otpada. Jedina osnivačica i direktorica tvrtke je<strong> Sanja Suljić</strong>. Prema podacima iz servisa Poslovna Hrvatska, tvrtka nema zaposlenih. Ukupni prihodi u 2015. godini iznosili su 45,37 milijuna, dok su godinu kasnije oni prepolovljeni na 23,18 milijuna kuna. Prema podacima Porezne uprave, tvrtka duguje 7500 kuna PDV-a, dug na osnovi poreza na dobit je 60.141 kunu, dug za porez i prirez na dohodak je 25,19 milijuna kuna, a za doprinose na obvezna osiguranja 21,4 milijuna kuna.</p><p>U prvih 25 najdužnijih tvrtki je i Mahmutović j.d.o.o. registrirana na području Zagrebačke županije s gotovo 23 milijuna kuna duga za porez i prirez na dohodak. Tvrtka je izbrisana 29. listopada ove godine. Jedini osnivač i direktor tvrtke je <strong>Ibro Mahmutović</strong>, a povezan je još tri tvrtke. </p><h2>Većina tvrtki pred brisanjem </h2><p>Od toga su dvije također j.d.o.o., pred brisanjem su, a iz dostupnih podataka i za njih je evidentiran porezni dug u ukupnom iznosu od 8,39 milijuna kuna. Treća tvrtka registrirana na njegovo ime je u u stečaju. Turkus j.d.o.o. duguje 21,8 milijuna PDV-a. Tvrtka je također pred brisanjem, a osnovao ju je<strong> Gino Cicatello</strong> 2015. godine i bio je jedini član uprave.</p><p><strong>POGLEDAJTE VIDEO: </strong></p><p> Ni za ovu tvrtku u servisu Poslovna Hrvatska ne postoje podaci o poslovanju. Snail Import Export j.d.o.o. iz Osijeka duguje više od 16 milijuna kuna PDV-a. Prema dostupnim podacima ta tvrtka je društvo s ograničenom odgovornošću, nema podataka o poslovanju, a član uprave od 2015. godine je <strong>Daniel Kis</strong>. On je povezan s još jednom tvrtkom.</p><p>Vlada <strong>Zorana Milanovića </strong>uvela je mogućnost osnivanja jednostavnih tvrtki sa samo 10 kuna kapitala umjesto da onaj tko želi u poduzetništvo ima barem 20.000 kuna za temeljni kapital. Trebao je to biti isključivo impuls za poduzetnike početnike, koji bi s povećanjem prihoda i razvojem posla imali obvezu prijeći u normalno poslovanje klasičnog trgovačkog društva.</p><h2>'Čestitam pravnom sustavu' </h2><p>Porezni stručnjak <strong>Vlado Brkanić</strong> ostao je šokiran podacima da je neka jednostavna tvrtka, osnovana tek za deset kuna, mogla ostati dužna više od 100 milijuna kuna državi za PDV ili desetke milijuna za doprinose i poreze</p><p>- Čestitam pravnom sustavu Republike Hrvatske. Očito kod nas svatko može osnovati tvrtku u prijevarne svrhe i u tome uspjeti - bio je njegov prvi ironični komentar.</p><p>Brkanić kaže da se očito radi o prijevarama jer su tvrtke gašene, a kad mu kažemo da nema niti poslovnih izvješća, pita se kako je moguće da je Porezna uprava to dopustila.</p><p>- Nema tu nikakve sumnje, to je za Uskok. A ne vjerujem da je itko mogao ostati toliko dužan bez da je imao neku pomoć iznutra, ovdje netko treba letjeti iz Porezne uprave koja je to dopustila, a javnosti moraju objasniti što se dogodilo i ne pozivati se na poreznu tajnu. Kao građanin ove države koji plaća poreze, zabrinut sam ako se ovo događa, netko mora snositi odgovornost – kaže Brkanić.</p><p>Može samo nagađati što je ovdje učinjeno i radi li se o poznatim kružnim prevarama s PDV-om ili nečem drugom. U svakom slučaju, po njemu, kažnjivom.</p><p>- Čak i kad se radi o stranom državljaninu koji je nešto prodao u Hrvatskoj, postoji institut međunarodne pomoći i on je kao vlasnik ili član uprave odgovoran za dugove. Tko zna jesu li ostali dužni i dobavljačima kad nema poslovnih izvješća - zaključuje Brkanić.</p><p>I bivše ministre iz Milanovićeve vlade čudi što Porezna nije reagirala ranije. <strong>Gordan Maras</strong> (SDP), koji je osmislio osnivanje j.d.o.o.-a, napominje kako u Hrvatskoj ima više od 30.000 takvih tvrtki. Navodi da porezni dužnici iz tih tvrtki nisu u većini u odnosu na ostale dužnike.</p><p> - Ovakvi slučajevi nemaju nikakve veze s j.d.o.o., odnosno mogućnosti bržeg otvaranja tvrtke. U ovakvim slučajevima kriva je država, koja omogućava takvo što i kazneno ne goni one koji su eventualno prevarili državu - kazao je Maras.</p><h2>Nadležni moraju raditi </h2><p>Napominje da je 2012. godine, kad nije bilo j.d.o.o.-a, porezni dug bio veći od 30 milijardi kuna i bilo je 100.000 poreznih dužnika, što je duplo više nego što ih je danas.</p><p>- Porezna uprava bi trebala kontrolirati, jer ima te mogućnosti, i ako se javljaju ovakve anomalije reagirati. Oni mogu vidjeti ako netko zloupotrebljava brže osnivanje firmi i koristi ih da bi eventualno nešto smuljao. Za to postoji i Kazneni zakon, koji regulira takve situacije - kazao je Maras.</p><p><strong>Orsat Miljenić</strong>, koji je u Milanovićevoj vladi bio ministar pravosuđa, također napominje da je intencija osnivanja j.d.o.o.-a bila omogućiti lakši ulazak u svijet poduzetništva te smatra da su u tom smislu rezultati pozitivni.</p><p>- Što se tiče eventualnih prevara koje se događaju, na njih ne utječe visina osnivačkoga kapitala nego stupanj nadzora i uspješnost procesuiranja počinitelja. Nadležna tijela moraju spriječiti ovakve prevare bez obzira na to je li riječ o društvu osnovanom s 10 ili 20.000 kuna - rekao je Miljenić.</p><p>Tražili smo komentar ministra financija Zdravka Marića, ali ga još nismo dobili.</p>